Tizenhét év után elítélték a viszkis rabló unokaöccsét
Két év fogházra ítélték Ambrus Attila unokaöccsét, akivel a viszkis rabló néven ismert férfi tizenhét évvel ezelõtt rabolt ki két pénzintézetet. A romániai férfi azóta jó útra tért, büntetését hazájában kell letöltenie.
Két év fogházat kapott a Viszkis néven elhíresült bankrabló, Ambrus Attila unokaöccse. A férfit azért ítélték el a Fõvárosi Ítélõtáblán kedden, mert 1993-ban Ambrussal közösen két fegyveres pénzintézeti rablást követett el.

A jogerõs ítélet szóbeli indoklásában Czine Ágnes tanácselnök elmondta: a tetemes, elévülés határát megközelítõ idõmúlás miatt nagyon különös ügyrõl van szó. Nyomatékos enyhítõ körülmény az is, hogy a cselekmény elkövetésekor a még egészen fiatal romániai férfi Ambrus Attila befolyása alatt vett részt a két bûncselekményben, majd rövidesen "kiszállt" - mondta. Azóta egy romániai kisfaluban törvénytisztelõ életet él, családot alapított, gyermekeket nevel és dolgozik, továbbá cselekményét beismerte és nagyon megbánta - tette hozzá.

A férfit a román hatóságok 2008 õszén kerítették kézre, majd adták át Magyarországnak. A jogerõs ítélet végrehajtására szülõhazájában kerül majd sor.
Románia kékfény rablás Ambrus Attila